जगदलपुर। छत्तीसगढ़-महाराष्ट्र बॉर्डर पर स्थित गढ़चिरौली में हार्डकोर नक्सल दंपत्ति ने आत्मसमर्पण किया है। दंपत्ति ने बताया कि संगठन में नक्सली नसबंदी करवा रहे हैं, लेकिन ये दोनों अपना परिवार बढ़ाना चाहते थे, इसलिए दोनों ने हिंसा का रास्ता छोड़ने का निर्णय लिया।
जानकारी के अनुसार,नक्सली का नाम विकास उर्फ विनोद है, जो छत्तीसगढ़ के नारायणपुर जिले का रहने वाला है। उसकी पत्नी राजे उसेंडी महाराष्ट्र के गढ़चिरौली जिले की निवासी है। संगठन में रहते हुए दोनों को प्यार हुआ। शादी भी कर ली, लेकिन बच्चों के लिए संगठन के बड़े कैडर के नक्सली राजी नहीं हुए। इनकी नसबंदी करवानी चाही। इसी वजह से दोनों ने हिंसा का रास्ता छोड़ने का मन बनाया। फिर किसी तरह से संगठन से भागकर दोनों गढ़चिरौली में एसपी अंकित गोयल के समक्ष सरेंडर कर दिए।
एसपी अंकित गोयल ने बताया कि दोनों माओवादी नक्सलियों के PLGA के कंपनी नंबर 10 के सदस्य हैं। विकास पर 8 लाख रुपए का इनाम घोषित है। यह कुल 7 मुठभेड़ों में शामिल रहा है। जबकि इसकी पत्नी राजे उसेंडी 4 लाख रुपए की इनामी है। राजे कुल 3 मुठभेड़ों में शामिल रही है।